VEGA præsenterer  **Bisses blodtrillinger slippes løs i Lille VEGA**

*Efter Bisses storroste koncert i Ideal Bar er sangeren nu klar til at tage skridtet op i Lille VEGA med sine hudflettende popsange. Det sker fredag den 14. oktober.*

[Bisse](https://www.facebook.com/bisseminven/timeline) rundede et hyper produktivt år af med at udgive *Happy Meal*, det sidste album i sin blodtrilogi, med en besnærende releasekoncert i Ideal Bar den første dag i marts. Her smeltede showmanship, talent og skarpe tekster sammen til en fuldendt oplevelse.   
Anmelderne har ikke holdt igen med superlativerne, når det kom til hans tidligere udgivelser, og koncerten i Ideal Bar var ingen undtagelse.   
  
Politiken gav koncerten i Ideal Bar fem ud af [seks hjerter](http://politiken.dk/kultur/ECE3098566/bisses-trilogi-og-liveoptraeden-giver-blodstaenk-paa-sjaelen/):

”*Bisse har begivet sig ud på et lydligt og lyrisk amokløb på sin selvudgivne blodtrilogi - et af de mest sindsoprivende, følelseshærgende danske værker nogensinde*"   
  
Soundvenue belønnede med samme karakter blot i [stjerner, 5/6](http://soundvenue.com/musik/2016/03/eneren-bisse-paa-ideal-bar-en-protagonist-som-skriver-historier-i-blod-187895):

"*Bisse virkede næsten færdigudfoldet, selv om han vel egentlig stadig befinder sig på puppestadiet. Aftenens forestilling flåede dansk mindreværd fra hinanden og gav os et dundrende talent på et sølvfad*."

Også Undertoner gav koncerten [5/6 U’er](http://www.undertoner.dk/2016/03/bisse-01-03-16-ideal-bar-koebenhavn/):

”*Bisse kommer til, vil jeg næsten love, at indtage en stor og vigtig rolle på den danske musikscene, både som musiker og som imponerende dygtig sangskriver*.”

**Plade nr. 3 i *blodtrilogien***

Menstruationsblodet flød på *PMS,* og hjerteblodet var centrum for *Umage*, mens der på Happy Meal, triologiens tredje album, er gået hul på samfundets imaginære blodårer. Bisse bader i sin egen og andres dårlige samvittighed, hvor blodet flyder i gaderne.

Lytteren bliver præsenteret for massakrer i Indonesien og Bosnien, Palæstinas besatte områder og flygtninge, der ankommer i deres små spøgelsesskibe. De C.V. Jørgensen-inspirerede reaktioner på kærligheden, kroppen, samfundet og sammenbrud river dig rundt i Bisses farverige univers. Lyt blot til ”[Lidt Mere Og Jeg Brækker Mig](https://www.youtube.com/watch?v=E_9mn_tAS0I)”.   
  
Gør klar til endnu en tur i Bisse-tumbleren, når sangeren indtager VEGA med sin originale popmusik igen til oktober. Denne gang for et endnu større publikum i Lille VEGA.

**Fakta om koncerten**:

Bisse

Fredag den 14. oktober kl. 21.00

Lille VEGA, Enghavevej 40, 1674 København V

Billetpris: 140 kr. + gebyr   
Billetsalget starter i dag via vega.dk og Ticketmaster Billetnet